Šipoš, Michal, poslanec NR SR (2024-02-28):
Ďakujem pekne. Na úvod svojho vystúpenia som hovoril o tom, aký predkladáme spolu s kolegami pozmeňujúci návrh, resp. tri pozmeňujúce návrhy. Ten jeden, aby som to ešte zhrnul, hovorí o tom, že chceme, aby premlčacie doby pri trestných činoch na deťoch, teda do veku 18 rokov, aby neboli premlčané, aby tam neboli žiadne premlčacie lehoty po vzore Maďarska. Samozrejme, sú aj krajiny ako Švajčiarsko a Veľká Británia, kde nemajú premlčacie doby aj na ďalšie trestné činy znásilnenia a na trestné činy vraždy. My sme si pripravili ďalší pozmeňujúci návrh, ktorý predniesla moja kolegyňa pani poslankyňa Škopová a taktiež poslanecký kolega Igor Matovič. A ten ďalší pozmeňujúci návrh hovorí o tom, že okrem toho, že by neboli premlčacie doby na trestné činy pri deťoch, tak kolega Matovič predkladá ešte, aby neboli premlčacie doby na vraždy a úkladné vraždy, a kolegyňa Škopová predkladá návrh, kde zahŕňa, aby premlčacie doby na násilných trestných činoch neboli pri deťoch, neboli pri úkladných vraždách a neboli pri znásilneniach žien a ohrozených skupín. Takže týmto chcem apelovať na vládnych poslancov, keďže oni majú väčšinu v tomto pléne a mám už avíza od kolegov z opozície, že sa chystajú podporiť tieto pozmeňujúce návrhy, takže je to len v rukách vládnych poslancov, či si vedia predstaviť a či sú ochotní podporiť takýto pozmeňujúci návrh, že by pri páchaní trestných činov, ako je obchodovanie s ľuďmi, ako je trestný čin týrania blízkej osoby a zverenej osoby, ako je trestný čin výroby detskej pornografie spáchaný na osobe mladšej ako 18 rokov, aby tieto trestné činy neboli nikdy premlčané. Pri tomto hlasovaní sa ukáže, ako vládni poslanci myslia svoje slová o tom, že majú svedomie, že počúvajú, že uvedomujú si, o aké vážne veci ide, tu ukážu, či sú samostatní, slobodní, či sa vedia zachovať správne pri takýchto vážnych deliktoch, alebo je im to úplne jedno a potrebujú to už len teraz odhlasovať a vôbec nebudú pozerať na vecnosť týchto pozmeňujúcich návrhov. Chcem ešte povedať, že včera, keď vystúpil minister Susko a hovorili sme o tom, o tých premlčacích dobách, že si nemyslíme, aby pri takýchto závažných trestných činoch, či už na deťoch, na ženách, pri úkladných vraždách, historicky máme aj takéto prípady na Slovensku, vieme, že aj teraz sa podobný prípad rieši v Českej republike, čo sa týka znásilnenia žien, ktoré zneužíval lekár, psychiater, a takto zneužíval pacientky a teraz sa objavujú dôkazy, teraz začínajú tie ženy hovoriť, ale už je v podstate po premlčacích dobách. Tak toto sú reálne situácie, ktoré sa nielen diali, ale určite aj budú diať na Slovensku. A tu si treba uvedomiť, že ak nezahlasujeme za tieto pozmeňujúce návrhy a nezrušíme tieto premlčacie doby, tak dá sa povedať, že poslanci, ktorí nebudú za to hlasovať, potom to budú mať na svedomí, keď sa takéto prípady stanú a tie obete sa už nebudú môcť domôcť spravodlivosti. Nebudú môcť zažiť to, aby bol spravodlivý proces a ten tyran, ten násilník, ten vrah, aby bol odsúdený. Takže apelujem ešte raz na kolegov z vládnej koalície a verím, že majú aspoň trochu svedomia v sebe a nebudú politikárčiť a nebudú pozerať na to, kto to predkladá. Samozrejme, bol by som rád, keby prišli s tým sami, no videli sme pri hlasovaní 8. februára, že keď sme ich upozorňovali na to, že znižujú premlčacie doby hlavne pri znásilneniach žien, tak vtedy absolútne nepočúvali. Tak tu je reparát, kedy to môžte spraviť. No a chcem ešte zareagovať na ministra Suska, ktorý včera hovoril, že vlastne tie premlčacie doby pri znásilneniach nie sú podstatné, že tam to nie je podstatné, aká tá výška bude. No ale potom ja sa pýtam, pán minister, že keď to nie je podstatné, tak prečo to teraz predkladáte. Prečo ste s tým prišli do parlamentu, keď je to úplne jedno, keď to nie je podstatné: Načo sa tu o tom bavíme? O čom je táto debata? To, že si robíte v Národnej rade, čo chcete, skracujete rozpravu, obmedzujete vystupovanie opozície, rušíte rozpravy, nedodržujete rokovací poriadok, všetky pozmeňujúce návrhy, ktoré sme predniesli pri zákonoch, kde ste zrušili rozpravu, ste ich ani neprečítali, tak ako je to v rokovacom poriadku. Spravodajca ich mal prečítať, mali byť riadne rozdané všetkým poslancom. Vy ste to jednoducho nerobili a je vám to úplne jedno. Kolegovia, mnohí moji kolegovia z opozície nemôžu dávať faktické poznámky, pretože ste im tak obmedzili čas, že ani nemôžu zareagovať na predrečníka. Toto sa tu ešte nedialo, nikdy sa to tu nedialo! Ja si pamätám počas našej vlády, v živote sme si nedovolili, aby nejaký poslanec mal obmedzené slovo, aby nemohol povedať svoj názor, aby nemohol vystúpiť. Mnohí poslanci, najmä pán Susko, kritizoval skrátené legislatívne konanie. Ja si to pamätám. Akonáhle mohol sa chytiť jednej smietky, jednej odrobinky, tak otváral rokovací poriadok a citoval, že skrátené legislatívne konanie nie je správne. Teraz, odkedy vládnete vy, mám pocit, že väčšina zákonov ide v skrátenom legislatívnom konaní a pri všetkých dôležitých zákonoch nám zatvárate ústa. Beriete nám možnosť, aby sa vyjadrili všetci naši poslanci. A to všetko, čo robíte, je vaša vizitka. Toto všetko ľudia vidia, z toho všetkého si robia svoj názor a úsudok. A vyplýva z toho jedna jediná vec, že vy nie ste v skutočnosti demokrati. Vám nejde o to, aby tu bola nejaká elementárna spravodlivosť. A o tom, čo hovoril Peter Pellegrini napríklad, keď bol zvolený za predsedu parlamentu, že všetci budú mať rovnaký priestor, že už tu nebudú skrátené legislatívne konania, že tu bude nová politická kultúra, parlament bude fungovať ako hodinky švajčiarske. Toto demokrati nerobia. Moji kolegovia sa tu snažili vám hovoriť o znásilnení. O tom, ako by to trebalo redefinovať, ako by sme sa mali viacej zamerať na trestné činy, ktoré sú reálne páchané, a ako to máme v našich zákonoch. Ja som presvedčený o tom, že keby ste nezbabrali ten Trestný zákon, kedy ste celému Slovensku ukázali, že vám je jedno, či sa budú nejaké premlčacie doby znižovať, a teraz to narýchlo chcete opraviť, nikdy v živote by táto debata tu nebola o znásilneniach, nikdy v živote. Mám pocit, že vám to je úplne ukradnuté a je vám to jedno. Ale uvidíme pri hlasovaní a najmä pri tých pozmeňujúcich návrhoch, že či ste stroje, alebo máte v sebe aj nejakú ľudskosť. Takže dovoľte, aby som predniesol pozmeňujúci návrh. Teraz ho prečítam. Pozmeňujúci návrh poslanca Národnej rady Slovenskej republiky Michala Šipoša k vládnemu návrhu zákona, ktorým sa dopĺňa zákon č. 300/2005 Z. z. Trestný zákon v znení neskorších predpisov, ČPT 204. Doterajší text čl. I sa nahrádza textom, ktorý znie: „V § 87 odsek 5 znie: „(5) Ak ide o zločin, za ktorý tento zákon v prvej hlave, druhej hlave, tretej hlave a deviatej hlave osobitnej časti dovoľuje uložiť trest odňatia slobody s hornou hranicou trestnej sadzby najmenej desať rokov, trestnosť činu zaniká uplynutím premlčacej doby, ktorá je dvadsať rokov; ustanovenie odseku 1 písm. b) sa nepoužije. Ak ide o prečin, za ktorý tento zákon v prvej hlave, druhej hlave, tretej hlave a deviatej hlave osobitnej časti dovoľuje uložiť trest odňatia slobody s hornou hranicou trestnej sadzby najmenej tri roky, trestnosť činu zaniká uplynutím premlčacej doby, ktorá je päť rokov; ustanovenie odseku 1 písm. d) sa nepoužije.” 2. § 88 znie: „Uplynutím premlčacej doby nezaniká trestnosť trestného činu neoprávneného odoberania orgánov, tkanív a buniek a nezákonnej sterilizácie podľa § 159 ods. 2, trestného činu obchodovania s ľuďmi podľa § 179, trestného činu znásilnenia podľa § 199, trestného činu sexuálneho násilia podľa § 200, trestného činu sexuálneho zneužívania podľa § 201 až 202, trestného činu týrania blízkej osoby a zverenej osoby podľa § 208, trestného činu výroby detskej pornografie podľa § 368, ak bol tento trestný čin spáchaný na osobe pred dovŕšením osemnásteho roku jej veku. Uplynutím premlčacej doby nezaniká ani trestnosť trestných činov uvedených v dvanástej hlave osobitnej časti tohto zákona okrem trestného činu založenia, podpory a propagácie hnutia smerujúceho k potlačeniu základných práv a slobôd podľa § 421, trestného činu prejavu sympatie k hnutiu smerujúcemu k potlačeniu základných práv a slobôd podľa § 422, trestného činu výroby extrémistického materiálu podľa § 422a, trestného činu rozširovania extrémistického materiálu podľa § 422b, trestného činu prechovávania extrémistického materiálu podľa § 422c, trestného činu popierania a schvaľovania holokaustu, zločinov politických režimov a zločinov proti ľudskosti podľa § 422d, trestného činu hanobenia národa, rasy a presvedčenia podľa § 423 a trestného činu podnecovania k národnostnej, rasovej a etnickej nenávisti podľa § 424.“ Ďakujem veľmi pekne.